
RAPORT  COMUN

asupra proiectului de Lege privind modificarea şi completarea Legii nr.448/2006 privind protecţia şi promovarea drepturilor persoanelor cu handicap 


În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. PLx 422/2010 din 1 septembrie 2010, cu dezbaterea pe fond a proiectului de Lege privind modificarea şi completarea Legii nr.448/2006 privind protecţia şi promovarea drepturilor persoanelor cu handicap.
La întocmirea prezentului raport, Comisiile au avut în vedere: 

· avizul Consiliului Legislativ (nr.130/22.02.2010)

· avizul Comisiei pentru buget, finanţe şi bănci (nr.22/387/12.10.2010)

· avizul Comisiei juridice, de disciplină şi imunităţi (nr.31/702/22.09.2010)

· avizul Comisiei pentru egalitatea de şanse pentru femei şi bărbaţi (nr.37/702/27.09.2012)

· punctele de vedere ale Guvernului (nr.953/12.04.2010 şi nr.5217/DRP/14.08.2012).

Propunerea legislativă au ca obiect de reglementare modificarea şi completarea Legii nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare. Astfel, potrivit expunerii de motive, se propune îmbunătăţirea cadrului juridic existent cu privire la stabilirea tipurilor de handicap, la formarea profesională a persoanelor cu handicap şi la răspunderea autorităţilor publice centrale şi locale în acest domeniu.
Comisiile propun Plenului Camerei Deputaţilor respingerea iniţiativei legislative din următoarele considerente:

· introducerea restricţiei de exercitare a atribuţiei de reevaluare periodică asupra persoanelor cu handicap irecuperabil conduce la eliminarea unor aspecte logice din punct de vedere al aplicării legii în vigoare, cum ar fi revizuirea handicapului irecuperabil;
· nu îndeplineşte cerinţele constituţionale şi legale privind motivarea şi indicarea precisă a sursei financiare din care se vor asigura cheltuielile ocazionate de aplicarea acestui proiect de act normativ.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de lege în şedinţa comună din 24 septembrie 2012.
La lucrări au fost prezenţi 35 deputaţi din totalul de 40 membri ai celor două comisii.
Raportul comun a fost adoptat cu unanimitate de voturi.

La dezbateri au participat, în conformitate cu prevederile art.55 din Regulamentul Camerei Deputaţilor:

· d-na Denisa Pătraşcu – Secretar de Stat, Ministerul Muncii, Familiei şi Protecţiei Sociale

· d-l Răzvan Vulcănescu – Secretar de Stat, Ministerul Sănătăţii.

Proiectul de lege a fost adoptat de Senat în condiţiile art.75 alin.(2) teza a III-a din Constituţia României.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

